### 16.    Beslutning om anlægsbevilling til vedligeholdelse af kommunale ejendomme 2017

**Åbent**

Sagsnr.: 326-2016-58210       J.nr.: 82.07.00           Dokumentnr.:
326-2016-394500

**Sagstype**

Beslutning.

**Resume og sagens baggrund**

På investeringsoversigten for 2017 er der afsat et
rådighedsbeløb på i alt 10,956 mio.kr. til vedligeholdelse af kommunale
ejendomme. Der søges om frigivelse af det samlede rådighedsbeløb på 10,956 mio.
kr. til vedligeholdelse af kommunale ejendomme.

**Indstillinger**

Direktøren indstiller, at der gives en anlægsbevilling på
10,956 mio.kr. til vedligeholdelse af kommunale ejendomme finansieret af det
afsatte rådighedsbeløb.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

På ejendomsområdet er der behov for løbende at kunne
foretage større og mindre reparations- og vedligeholdelsesopgaver, som ikke
alle kan løftes inden for driftsbudgettet. Det foreslås derfor, at
anlægsbudgettet i lighed med tidligere tages i anvendelse til dette.

Det drejer sig om følgende typer opgaver:

· Renovering og/eller udskiftning af tekniske installationer (el,
vand, varme og ventilation)

· Renovering og/eller udskiftning af afløbsinstallationer (herunder
separering som følge af påbud, eller forberedelse derpå)

· Tømrerarbejder på eksempelvis døre, vinduer, tag, kviste, udhæng
og beklædninger m.m.

· Murerarbejder på eksempelvis fundamenter, sokler, blankt murværk,
fuger og betonkonstruktioner m.m.

· Glarmesterarbejde (primært i forbindelse med hærværk)

· Malerarbejde på eksempelvis døre, vinduer, kviste, udhæng og
beklædninger m.m.

· Gulvlægning (udskiftning og/eller reparation af linoleum)

· Renovering og/eller udskiftning af solafskærmning

· Kloakarbejder (spuling, renovering, tømning, strømpeforing,
rodskæring, mv.)

· Drænarbejder (spuling, renovering, tømning, strømpeforing,
rodskæring, mv.)ruje

· Udbedring og reparationer efter rotter og/eller andre skadedyr

· Udbedring, sanering og reparationer efter skimmelsvamp

· Lovpligtigt service af tekniske installationer

· Opgaver, der knytter sig til myndighedskrav

· Opgaver, der knytter sig til arbejdsmiljø- eller
personsikkerhedskrav

Ejendomsområdet vil, i forbindelse med planlægningen af
disse opgaver have fokus på at samle opgaver i større smarte udbud, i det
omfang, det er muligt og giver besparelser. Formålet er at understøtte nogle af
de effektiviseringer, der er lagt op til i ejendomsstrategien.

Der lægges op til en besparelse på 500.000 kr. på driften
som følge af ejendomsstrategien. Det tekniske område lægger op til, at
besparelsen hentes på en reduktion på driftsbudgettet. Ved at arbejde med
smarte udbud forventes det, at der kan løses den samme mængde opgaver.

**Økonomiske konsekvenser**

Der er afsat et rådighedsbeløb på 10,956 mio. kr. i 2017 til
vedligeholdelse af kommunale ejendomme. Økonomichefen bemærker, at
restrådighedsbeløbet i 2017 udgør 0 kr.